Diari Oficial de la Generalitat Valenciana


Sumari del DOGV 5026, del 13-06-2005 (2005/6684)

ORDE de 17 de maig de 2005, del conseller de Sanitat, per la qual convoca quatre beques per a fer pràctiques professionals de farmacèutic/a en hospitals públics de la Comunitat Valenciana dependents de la Conselleria de Sanitat per a l'exercici 2005.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5026

Data del DOGV
:   13-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6684


Data del document
:   17-05-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * suport econòmic
    * assignació per estudis
    * farmacèutic

ORDE de 17 de maig de 2005, del conseller de Sanitat, per la qual convoca quatre beques per a fer pràctiques professionals de farmacèutic/a en hospitals públics de la Comunitat Valenciana dependents de la Conselleria de Sanitat per a l'exercici 2005. [2005/S6684]
  
La Conselleria de Sanitat, en el marc de la política dirigida a fomentar la realització de pràctiques professionals, convoca la concessió de quatre beques per a fer pràctiques de farmacèutic/a.
  
Fent ús de les facultats que em conferixen el Decret 26/2005, de 4 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, de la Generalitat Valenciana, que regula la concessió de beques,
  
ORDENE
  
Article 1
  
Es convoca un concurs públic per a la concessió de quatre beques per a fer pràctiques professionals de farmacèutic/a en hospitals públics de la Comunitat Valenciana, dependents de la Conselleria de Sanitat.
  
Article 2
  
Aprovar les bases que regixen esta convocatòria que són l'annex I d'esta orde.
  
Article 3
  
La dotació econòmica de la present convocatòria puja a la quantia global de 47.940 euros, amb càrrec a l'aplicació pressupostària 87.88.42.2625.657.77.1, línia de subvenció amb codi comptable T4596000, dels pressupostos de la Generalitat Valenciana per a l'any 2005.
  
Article 4
  
Esta orde vigirà el mateix dia de la publicació en el Diari Oficial de la Generalitat Valenciana.
  
Article 5
  
Pot interposar-se contra esta orde, que exhaurix la via administrativa, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, segons que establixen els articles 10 i 46 de la Llei reguladora de la Jurisdicció Contenciosa Administrativa. Potestativament, és possible la interposició d'un recurs de reposició, segons els articles 116 i 117 de la Llei 30/1992, de 26 de novembre.
  
València, 17 de maig de 2005
  
El conseller de Sanitat,
  
VICENTE RAMBLA MOMPLET
  
Annex I
  
Bases de la convocatòria per a la concessió de quatre beques per a la realització de pràctiques professionals de farmacèutics en els hospitals públics dependents de la Conselleria de Sanitat
  
Primera. Objecte
  
Les beques tenen per objecte la realització de pràctiques professionals a través de la intervenció del personal becat en estudi de resultats en salut de pacients VIH, amb tractament antiretroviral, adherència i problemes de salut relacionats amb els medicaments.
  
Segona. Nombre de beques i requisits dels sol·licitants
  
Es convoquen quatre beques destinades a farmacèutics que tinguen els requisits següents:
  
a) Ser espanyol o nacional d'un estat membre de la Comunitat Europea o nacional d'estats en què, per mitjà de tractats internacionals signats per la Comunitat Europea i ratificats en Espanya, siga d'aplicació la lliure circulació de persones.
  
b) Tindre veïnatge administratiu en qualsevol municipi de la Comunitat Valenciana.
  
c) Estar en possessió del títol de llicenciat en Farmàcia i haver-lo obtingut entre els anys 2001 i 2005, ambdós inclusivament. Les persones interessades han de complir este requisit a l'acabament del termini de presentació de sol·licituds.
  
d) No patir cap malaltia o estar afectat per limitació física o psíquica que siga incompatible amb l'exercici de les funcions corresponents.
  
e) No tindre concedida cap altra beca/ajuda i no tindre activitat laboral regular.
  
Els aspirants que no tinguen la nacionalitat espanyola han d'acreditar coneixements suficients en alguna de les llengües oficials de la Comunitat Valenciana.
  
Tercera. Dotació, duració i pagament de les beques
  
1. La dotació de les beques és de 998,75 euros bruts mensuals. L'import de cada una de les beques és d'11.985 euros per a l'exercici econòmic del 2005.
  
2. La duració d'esta beca comprén des de la seua data d'inici, després de l'adjudicació una vegada acabat el procés selectiu i segons la base huitena d'este annex, fins una duració màxima d'un any. En el cas que el període d'aprofitament de la beca ?per a completar un any- s'estenga a l'any 2006, haurà de ser prorrogada expressament i la citada pròrroga quedarà supeditada a l'existència de consignació pressupostària, adequada i suficient en el pressupost de la Generalitat Valenciana per a 2006.
  
3. L'import de la beca es pagarà mensualment i requerirà la certificació del director general per a la Salut Pública, com a resultat de l'informe favorable de la direcció del Servici del Pla de la Sida quant a l'activitat objecte de la beca.
  
4. La no-incorporació del becari en la data assenyalada comportarà la renúncia a la beca concedida.
  
Quarta. Formalització de les sol·licituds
  
Els impresos de sol·licitud (annex II), estan a disposició de les persones interessades en les direccions territorials de la Conselleria de Sanitat i en els seus servicis centrals ?el Registre General de la Conselleria de Sanitat (carrer del misser Mascó, 31 de València). També se'n pot obtindre una versió electrònica en la web de la Conselleria de Sanitat, Direcció General de Salut Pública (http://san.gva.es).
  
2. Els candidats han de presentar la seua sol·licitud al mateix Registre General o tramitar-la de qualsevol de les maneres que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb la documentació següent:
  
a) Fotocòpia compulsada del document nacional d'identitat i certificat d'empadronament acreditatiu del veïnatge a la Comunitat Valenciana.
  
b) Curriculum vitae, en el qual s'indicarà l'experiència professional, idiomes, beques aprofitades, etc.; i també hi constaran les dades personals, la data i el lloc de naixement, el domicili actual, el telèfon (de casa i, si és el cas, el mòbil).
  
c) Fotocòpia compulsada del títol de farmacèutic o del document acreditatiu d'haver abonat els drets d'expedició del títol.
  
d) Fotocòpia compulsada del certificat acadèmic personal dels estudis de Farmàcia.
  
e) Documents que acrediten la possessió dels títols, cursos i mèrits que figuren en el currículum. Per tal que siguen tinguts en compte en el barem, se'n requerirà l'acreditació mitjançant la presentació de fotocòpies compulsades dels documents oficials corresponents.
  
f) Una declaració jurada de no tindre concedida qualsevol altra beca o ajuda per a la mateixa activitat o una de similar o activitat laboral regular.
  
g) Declaració acreditativa de trobar-se al corrent de les obligacions tributàries i davant la Seguretat Social, així com de tindre cobertura sanitària.
  
h) Qualssevol altres documents que acrediten la possessió dels mèrits que al·leguen.
  
Cinquena. Termini de presentació de les sol·licituds
  
El termini de presentació de les sol·licituds és de 15 dies hàbils, comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
Sisena. Selecció
  
1. Comissió avaluadora.
  
Per a l'examen de les sol·licituds de beques es constituirà una comissió avaluadora, que elaborarà la proposta d'adjudicació de beques corresponent. Esta comissió estarà composta pels membres següents:
  
Titulars:
  
- El director general de Salut Pública, que n'és el president.
  
- La cap de l'Àrea de Farmàcia i Productes Sanitaris.
  
- La cap del Servici del Pla de la Sida, que n'és la secretària.
  
Suplents:
  
- La directora de zona especialitzada.
  
- El cap del Servici d'Ordenació i Control del Medicament.
  
- El cap de secció del CIPS de València.
  
La comissió d'avaluació adaptarà el seu funcionament al que establix la Llei 30/1992, de 26 de novembre, de Procediment Administratiu Comú i Règim Jurídic de les Administracions Públiques.
  
La Conselleria es reserva la facultat de deixar deserta totalment o parcialment l'adjudicació de les beques convocades i d'interpretar el contingut d'estes bases.
  
2. Barem
  
La selecció dels becaris es fa a partir de la puntuació obtinguda per l'aplicació d'este barem:
  
A. Coneixements de valencià: fins un màxim d'1 punt segons el nivell de coneixements de valencià establit per la Junta Qualificadora de Coneixements de Valencià, segons l'escala següent:
  
Nivell oral: 0,25 punts
  
Nivell elemental: 0,50 punts
  
Nivell mitjà: 0,75 punts
  
Nivell superior: 1 punt
  
B. Coneixements d'altres idiomes comunitaris: fins a 1 punt.
  
C. Expedient acadèmic: es valorarà d'acord amb la qualificació mitjana, fins a 3 punts.
  
- Aprovat: 1 punt.
  
- Notable: 2 punts.
  
- Excel·lent 3 punts.
  
D. Coneixements acreditats d'informàtica: fins a 1 punt.
  
E. Coneixements acreditats d'estadística: fins a 1 punt.
  
F. Entrevista: versarà sobre l'experiència professional i altres aspectes relacionats amb la professió, fins a un màxim de 3 punts.
  
3. Actuacions de la comissió avaluadora
  
3.1 Relació baremada d'admesos i relació d'exclosos.
  
En el termini màxim de 20 dies, comptador des de l'endemà de l'acabament del termini per a la presentació de sol·licituds, la comissió ha de publicar en la pàgina web de la conselleria i en el tauler d'anuncis de la seu central de la Conselleria de Sanitat (carrer del misser Mascó, 31, València) la llista provisional d'admesos i exclosos, amb la puntuació obtinguda en els apartats a, b, c, d i e del barem, amb indicació de les causes de l'exclusió.
  
Durant el període de deu dies hàbils, comptadors des de l'endemà de la publicació de les llistes en la forma senyalada, les persones interessades poden presentar al·legacions sobre la puntuació assignada i les causes de l'exclusió, així com presentar la documentació que, si és el cas, esmene l'exclusió de la convocatòria o que li requerisca la comissió.
  
Una vegada transcorregut este termini, la comissió farà pública, pel mateix procediment, la llista definitiva d'admesos i exclosos, la puntuació assignada i la data, l'hora i el lloc de l'entrevista.
  
El termini de tramitació de la proposta en cap cas pot ser superior a tres mesos, comptadors des de la data de finalització del termini de presentació de sol·licituds.
  
La comissió avaluadora es reserva la facultat d'establir una puntuació mínima per a la realització d'entrevista, excloent, en conseqüència, els aspirants que no hi arriben.
  
3.2 Proposta de concessió de les beques
  
Acabat el procés selectiu, la comissió elabora una proposta de concessió de beques que conté la llista de beneficiaris per orde de prioritat en funció de la puntuació obtinguda i la distribució dels becaris per províncies. L'orde de puntuació obtingut s'ha de respectar per a l'elecció de província de destinació (hospitals d'Alacant, Castelló o València). La proposta ha d'incloure també la borsa de reserva en els mateixos termes.
  
La llista esmentada es publicarà en la web (http://san.gva.es) i en el tauler d'anuncis de la Conselleria de Sanitat.
  
Setena. Concessió
  
1. Les beques s'adjudiquen mitjançant una resolució del conseller de Sanitat, a proposta de la comissió avaluadora, en un termini màxim d'un mes des de la proposta i que es publicarà en el Diari Oficial de la Generalitat Valenciana.
  
2. La Direcció General de Salut Pública convocarà els adjudicataris per a la firma del corresponent document de notificació i acceptació.
  
Huitena. Inici de la beca
  
La resolució de concessió establirà la data d'inici de la beca.
  
Novena. Obligacions, incidències i tutoria dels becaris
  
Quant a les obligacions dels beneficiaris, s'aplica l'article 47 del Text Refós de la Llei de la Hisenda Pública de la Generalitat Valenciana i les previstes en l'article 14 de la Llei 38/2003, de 17 de novembre, General de Subvencions.
  
La beca és incompatible amb qualsevol altra beca o ajuda que puguen concedir-se per la mateixa activitat o una de similar o amb activitat laboral regular.
  
La infracció d'esta regla deixa sense efecte la beca.
  
3. La condició de becari no genera cap relació laboral ni administrativa amb la Generalitat Valenciana.
  
4. El conseller de Sanitat resol les incidències que es produïsquen durant el període d'aprofitament de les beques, i pot deixar-les sense efecte, després de l'audiència de la persona interessada, en el cas d'incompliment de les obligacions per part del becari o quan no faça l'activitat que haja motivat la concessió o deixe de tindre els requisits exigits.
  
5. La Direcció General de Salut Pública, a través dels tutors que designe, ordena les activitats dels becaris segons els criteris dels seus servicis i mitjans. La dedicació dels becaris a les línies de treball que se'ls assignen serà de 35 hores setmanals i, finalitzat el període de la beca, han de presentar una memòria sobre els coneixements obtinguts.
  
6. Si hi ha incidències, renúncies, abandons o incompliments que deixen vacant alguna de les beques, s'ocuparien segons l'orde establit en la borsa de reserva que resulte del procés de selecció.
  
Annex II
  
Sol·licitud de beca per a pràctiques professionals de farmacèutic en hospitals públics de la Comunitat Valenciana dependents de la Conselleria de Sanitat
  
Nom ........................................................................................... que viu a ................................. carrer............................................ núm.............DNI ........................ telèfon familiar .......................... telèfon mòbil ........................ adreça ...........................................................
  
Sabedor/a de l'Orde de..., per la qual la Conselleria de Sanitat convoca .... beques per a fer pràctiques professionals de farmacèutic, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, si se me n'adjudica una, i declare que totes les dades personals, acadèmiques i professionals que indique són correctes.
  
Adjunte la documentació següent:
  
- Una fotocòpia compulsada del DNI.
  
- Certificat d'empadronament.
  
- Un curriculum vitae en què s'indica l'experiència professional, idiomes, beques obtingudes, etc., i en el qual es fan constar les dades personals, data i lloc de naixement, adreça actual i telèfon (del domicili i, si és el cas, mòbil).
  
- Una fotocòpia compulsada del títol de farmacèutic o del document que acredite haver pagat els drets d'expedició del títol.
  
- Una fotocòpia compulsada del certificat acadèmic personal dels estudis de farmàcia.
  
- Una fotocòpia compulsada dels documents que acrediten la possessió de títols, cursos i mèrits que figuren en el currículum.
  
- Una declaració jurada de no tindre concedida cap altra beca o ajuda per a la mateixa activitat o una de similar o activitat laboral regular.
  
- Documentació acreditativa de trobar-se al corrent de les obligacions tributàries i davant la Seguretat Social.
  
Sol·licite
  
Que tinga per admesa esta instància amb la documentació adjunta a l'efecte del que establix la convocatòria de beques.
  
Lloc i data ...........................................................
  
Signatura de la persona interessada ...................................................
  
DIRECCIÓ GENERAL DE SALUT PÚBLICA